ชาวยุโรปเดินขบวนวันแรงงานสากล ประท้วงรัฐบาล-ยกย่องคนทำงาน
Notably in France, holiday to honor workers is being used as rallying cry against newly reelected President Emmanuel Macron
ที่ฝรั่งเศส ประชาชนพากันเดินขบวนประท้วงการทำงานของรัฐบาลประธานาธิบดีเอ็มมานูเอล มาคร็อง ผู้ชนะการเลือกตั้งสมัยที่สองเมื่อสัปดาห์ที่แล้ว ซึ่งเป็นการส่งสัญญาณให้เห็นถึงแรงต่อต้านที่ผู้นำฝรั่งเศสต้องเผชิญระหว่างการดำรงตำแหน่งในช่วงห้าปีจากนี้ รวมทั้งความท้าทายในการเลือกตั้งสมาชิกรัฐสภาฝรั่งเศสที่จะมีขึ้นในเดือนมิถุนายนนี้ด้วย การเดินขบวนในวันแรงงานสากลมีขึ้นในหลายเมืองใหญ่ของฝรั่งเศส โดยในกรุงปารีส สหภาพแรงงาน CGT ที่มีพรรคคอมมิวนิสต์หนุนหลัง เป็นผู้นำการเดินขบวนร่วมกับสหภาพแรงงานอื่น ๆ เพื่อประณามนโยบายของประธานาธิบดีมาคร็องที่จะเพิ่มระดับอายุเกษียณจาก 62 ปี เป็น 65 ปี ที่ตุรกี ตำรวจเข้าล้อมประชาชนที่ชุมนุมประท้วงบริเวณจตุรัสทักซิมในนครอิสตันบูล ที่ซึ่งเคยเกิดความรุนแรงครั้งใหญ่ในวันแรงงานสากลเมื่อกว่า 40 ปีก่อน ทำให้มีผู้เสียชีวิต 34 คนในขณะนั้น ในวันอาทิตย์ ตำรวจอิสตันบูลจับกุมผู้ประท้วง 164 คนที่จตุรัสดังกล่าวในข้อหาชุมนุมโดยไม่ได้รับอนุญาตและขัดขวางเจ้าหน้าที่ ที่อิตาลี มีการจัดงานแสดงคอนเสิร์ตอย่างยิ่งใหญ่ที่กรุงโรมเนื่องในวันแรงงานสากล หลังจากที่ต้องระงับการจัดงานในช่วงสองปีที่ผ่านมาเนื่องจากการระบาดของโคโรนาไวรัส ขณะเดียวกัน สหภาพแรงงานใหญ่ที่สุดสามแห่งของอิตาลี ร่วมจัดการเดินขบวนที่เมืองอัสซีซี ภายใต้คำขวัญ "การทำงานเพื่อสันติภาพ" ซึ่งสะท้อนถึงการเรียกร้องให้ยุติสงครามในยูเครน